ইমাম রেযা (আ) ছিলেন পূত-পবিত্র চরিত্রের অধিকারী। আল্লাহর প্রতি গভীর ঈমান ছিল তার। তিনি জনগণের ব্যাপারে ছিলেন দায়িত্ব সচেতন। এইসব বৈশিষ্ট্য তাঁকে অন্যদের চেয়ে স্বতন্ত্র মর্যাদায় অধিষ্ঠিত করেছে। তিনি আধ্যাত্মিক ব্যাপারে ছিলেন গভীরভাবে মনোযোগী।ইবাদাত-বন্দেগিতেই অধিকাংশ সময় কাটানোর চেষ্টা করতেন তিনি। মুসলমানদের বিভিন্ন বিষয়ে তাঁর সংশ্লিষ্টতা ছিল। তাছাড়া আপামর জনগণের চাওয়া-পাওয়া মেটানোর চেষ্টা করতেন তিনি। রোগীদের দেখাশোনা করতেন। আর মেহমান বা অতিথি পরায়নতার ব্যাপারে ছিলেন ভীষণ উদার। তাঁর মহান ব্যক্তিত্বের কথা শুনে পৃথিবীর বিভিন্ন প্রান্ত থেকে বহু চিন্তাবিদ ও মনীষী তাঁর সাথে দেখা করতে আসতেন। ইমাম রেযা (আ) তাঁর ইমামতির সময় বহু বিদ্যার্থীকে জ্ঞান দান করেন এবং তাফসিরে কোরআন, হাদীস,নীতি-নৈতিকতা এমনকি ইসলামী চিকিৎসা সম্পর্কে মূল্যবান বহু গ্রন্থও রচনা করেন। এসবের বাইরে ইমামের আরেকটি বৈশিষ্ট্য ছিলো রাজনৈতিক সংগ্রাম।